Op mod 400 interesserede har meldt sig klar til kamp mod skifergas i Nordjylland. De vil med en teltlejr på et markområde lidt ude for den nordjyske by Dybvad protestere mod prøveboringer til skifergas. Målet er at forsinke Danmark første prøveboretårn, skriver Politiken.

»Indtil videre har vi forhalet processen i over et år. Hvis det ikke havde været for vores modstand, så havde boringerne allerede været i gang,« siger Jan Rosenkrantz til Politiken. Han er en af initiativtagerne til protestbevægelsen Skifergas Nej Tak.

Han forventer at lejren begynder at tage form allerede i sidste uge i juli. Han håber på, at mindst 100 mennesker slår sig ned og hjælper med at advare mod boreteknikken, der bliver brugt til skifergas.

Teknikken går under navnet fracking eller frakturering på dansk. Den går ud på at sprænge skiferlag flere kilometer under jorden for på den måde at kunne suge ophobet gas op til overfladen. Aktivisterne mener, at teknikken kan komme til at skade den danske grundvand.

Den frygt bliver dog ikke delt i Frederikshavn Kommune, hvor byrådet har givet tilladelse til virksomheden Total, til at foretage prøveboringer.

»Alle har ret til at protestere. Det er et frit land. Men jeg synes, det hele handler om en helt ubegrundet frygt, og jeg savner saglige argumenter. Frakturering har været brugt i årevis, blandt andet i Nordsøen, og ingen eksperter bakker op om, at det skulle være risikabelt,« siger Karl-Erik Slynge, der er direktør for ingeniørvirksomheden Trigon og formand for kommunens erhvervsråd.

Syd for grænsen er man anderledes skeptisk overfor fraktuering. Her har Tysklands regering fremlagt et 7-års forbud mod anvendelse af den kontroversielle boreteknik i op til tre kilometers dybde.

»Der bliver ingen frakturering i Tyskland i overskuelig fremtid (...). Beskyttelsen af drikkevand og sundhed har størst værdi for os,« sagde den tyske miljøminister, Barbara Hendricks, da hun i fredags fremlagde forbuddet.

Lignende forbud finder man i Spanien, Bulgarien og Frankrig.